Forenede sager T-273/06 og T-297/06

ISD Polska sp. z o.o. m.fl.

mod

Kommissionen for De Europæiske Fællesskaber

»Statsstøtte — strukturomlægningsstøtte ydet af Republikken Polen til en stålproducent — beslutning, hvorved støtten erklæres delvis uforenelig med fællesmarkedet, og der fastsættes påbud om tilbagesøgning heraf — protokol nr. 8 om strukturomlægning af den polske stålindustri — annullationssøgsmål — søgsmålskompetence — søgsmålsfrist — formaliteten — berettiget forventning — artikel 14, stk. 1, i forordning (EF) nr. 659/1999 — rentesats, der skal anvendes ved tilbagebetalingen af den uforenelige støtte — forpligtelse til nært samarbejde med medlemsstaten — rentetilskrivning med renters rente — artikel 9, stk. 4, og artikel 11, stk. 2, i forordning (EF) nr. 794/2004«

Rettens dom (Ottende Afdeling) af 1. juli 2009 II ‐ 2190

Sammendrag af dom

Andre personer end en beslutnings adressat kan kun gøre gældende, at de berøres individuelt, hvis beslutningen rammer dem på grund af visse egenskaber, som er særlige for dem, eller på grund af en faktisk situation, der adskiller dem fra alle andre og derfor individualiserer dem på lignende måde som adressaten. For så vidt angår en kommissionsbeslutning, hvorved en statsstøttes uforenelighed med fællesmarkedet fastslås, er dette tilfældet for en virksomhed, der er 100% ejer af den virksomhed, der er adressat for den omtvistede beslutning. Denne virksomhed er med hensyn til beslutningen karakteriseret i forhold til enhver anden person, navnlig i forhold til enhver anden erhvervsdrivende på det pågældende marked. (jf. præmis 40 og 43)

Det følger af ordlyden af artikel 230, stk. 5, EF, at hvad angår tidspunktet for søgsmålsfristens begyndelse er kriteriet om den dato, hvor sagsøgeren har fået kendskab til retsakten, subsidiært i forhold til kriterierne om retsaktens offentliggørelse eller meddelelse. For så vidt angår en kommissionsbeslutning, hvorved en statsstøttes uforenelighed med fællesmarkedet fastslås, er offentliggørelse af beslutningen ikke en betingelse for dens ikrafttræden. Det er imidlertid fast praksis, at Kommissionens beslutninger om at afslutte en undersøgelse af støtteforanstaltninger i henhold til artikel 88, stk. 2, EF offentliggøres i Den Europæiske Unions Tidende. En sagsøger kan således med føje påregne, at beslutningen vil blive offentliggjort. (jf. præmis 55-57)

På området for statsstøtte skal en skrivelse fra Kommissionen, som fastsætter den rentesats, der skal anvendes ved tilbagesøgning af en støtte, der er uforenelig med fællesmarkedet, anses for en retsakt, der fremkalder bindende retsvirkninger. Selv om artikel 14, stk. 2, i forordning nr. 659/1999 om fastlæggelse af regler for anvendelsen af artikel 88 EF bestemmer, at den støtte, der skal tilbagebetales, skal indeholde renter »beregnet på grundlag af en passende sats, der fastsættes af Kommissionen«, er det i artikel 9, stk. 4, i forordning nr. 794/2004 om gennemførelse af forordning nr. 659/1999 fastsat, at hvis der mangler nødvendige oplysninger til beregning af satsen i henhold til denne artikels stk. 1, kan Kommissionen, i nært samarbejde med den eller de pågældende medlemsstater, for en eller flere medlemsstater »fastsætte« en tilbagebetalingsrente for statsstøtte på grundlag af en anden metode og på grundlag af de informationer, den har adgang til. Det følger heraf, at det er Kommissionen, der i nært samarbejde med de pågældende medlemsstater på bindende måde bestemmer den rentesats, som skal anvendes ved tilbagesøgning af statsstøtte. (jf. præmis 65 og 66)

Protokol nr. 8 om strukturomlægning af den polske stålindustri, der udgør et bilag til akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union, udgør en lex specialis i forhold til bilag IV til nævnte akt og artikel 87 EF og 88 EF. Den udvider den kontrol med statsstøtte, som Kommissionen i henhold til EF-traktaten har foretaget vedrørende støtte til strukturomlægning af den polske stålindustri i en vis periode forud for Republikken Polens tiltrædelse af Den Europæiske Union. (jf. præmis 97)

I forbindelse med anvendelse af en kommissionsbeslutning om påbud om tilbagesøgning af en ulovlig støtte skal de nationale myndigheder fastsætte de nærmere fremgangsmåder for tilbagebetalingen, herunder hvilken del af det samlede beløb hver enkelt af solidarisk hæftende debitorvirksomheder skal tilbagebetale. (jf. præmis 117)

Den i artikel 88, stk. 2, EF omhandlende undersøgelsesfase vedrørende statsstøtte skal give Kommissionen mulighed for at opnå fuldstændige oplysninger om alle sagens momenter. I henhold til artikel 6, stk. 1, i forordning nr. 659/1999 om fastlæggelse af regler for anvendelsen af artikel 88 EF skal beslutningen om at indlede undersøgelse sammenfatte de relevante faktiske og retlige spørgsmål, indeholde en »foreløbig vurdering« fra Kommissionens side med hensyn til den påtænkte foranstaltning og anføre, om der er tvivl om, hvorvidt den er forenelig med fællesmarkedet. I beslutningen skal den pågældende medlemsstat og andre interesserede parter desuden opfordres til at fremsætte bemærkninger. Kommissionens gennemgang har således nødvendigvis en foreløbig karakter. Det følger heraf, at Kommissionen ikke er forpligtet til at foretage en fuldstændig vurdering af den omhandlede støtte i meddelelsen om indledning af denne procedure. Det er derimod nødvendigt, at Kommissionen giver en tilstrækkelig beskrivelse af rammerne for dens undersøgelse med henblik på ikke at gøre de berørte parters ret til at fremkomme med deres bemærkninger indholdsløs. (jf. præmis 124-126)

Virksomheder, der hverken er blevet tilskyndet af en fællesskabsretsakt til at træffe en beslutning, der indebar negative følger for dem, eller begunstiget af en begunstigende forvaltningsakt fra en fællesskabsinstitution, som efterfølgende blev tilbagekaldt af sidstnævnte, kan ikke påberåbe sig deres forventning på grundlag af den omstændighed, at den pågældende støtte ville blive anset for at være blevet tilbagebetalt. (jf. præmis 134)